Ран Босилек
Цирк Магарини

chitanka.info

Петльо бие барабана, минувачите подканя:

— Влезте, вижте, господа, чудно чудо на света: всеки, който тука мине, влиза в цирка Магарини!

Магарини Магаринов, първомайстор именит, лекокрак и гласовит, върху бъчва пей и тропа: — Аха! Иха! Хайде — хопа!

Свинчовци с пискун и свирка цял ден свирят без запирка. Патарана с Таралежа ръченица тропат жежка. А певици все отбрани, тънкогласни котарани, и едно прочуто коте пеят пламенно по ноти. Заю с късата опашка впуща се в борба юнашка — девет кучета помита и за още девет пита. Дългоопашата Лиса сред игрището излиза и опашка на кравай тя превива с весел лай. Дебелан игра подкача, през опашката й скача. Всеки гледа и се чуди. Ръкопляскания луди гръмват бурно след това…

Чудно чудо, господа! Цирк прославен от години! Цирк на майстор Магарини!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.